<classify> WAZIRI wa Madini, Dotto Biteko amezipa mwezi mmoja mamlaka za serikali mkoani Kigoma kutekeleza maagizo aliyotoa ya kuweka utaratibu utakaowezesha wachimbaji wadogo wa chokaa waliofukuzwa kwenye Hifadhi ya Msitu wa Makere Kusini wilayani Kasulu, kurudi na kuanza shughuli zao mara moja.Biteko ametoa kauli hiyo akizungumza na wachimbaji hao kijijini Makere akiwa kwenye ziara ya kiserikali ya siku tatu mkoani Kigoma, na kueleza kuwa ndani ya mwezi huo, lazima mamlaka hizo ziandae mpango wa uhifadhi na ulinzi wa mazingira utakaowezesha wachimbaji hao kufanya shughuli zao kwenye hifadhi hiyo ya msitu.Alisema mgogoro huo umechukua muda mrefu bila kutekelezwa huku wachimbaji hao wakiathirika baada ya kuondolewa kwenye maeneo hayo wakati wa Operesheni Kimbunga na Operesheni Chakaza na migodi yao kuvunjwa, lakini tafiti zinabainisha kuwa hakuna athari kubwa ya mazingira waliyokuwa wakileta.Wananchi hawa wameathirika kwa hali hiyo kwa muda mrefu hivyo ni lazima warudi kwenye maeneo yao wafanye kazi, lakini mpango wa uhifadhi wa mazingira na taratibu za kufanya kazi, kubainisha eneo viwekwe na wafanye kazi zao haraka waweze kuendesha maisha yao na kuondokana na umaskini,alisema. Alisema amesikiliza malalamiko hayo kutoka kwa watu mbalimbali wakiwemo Mbunge wa Kasulu Vijijini, Augustino Vuma na wa Kasulu Mjini, Daniel Nsanzugwako, hivyo ameona wananchi hao hawajatendewa haki. Kwa hiyo, amezitaka Ofisi ya Madini ya Mkoa, Ofisi ya Wakala wa Misitu TFS, Halmashauri ya Wilaya Kasulu, Chama cha Wachinbaji Madini Kigoma KIGOREMA na wawakilishi wa wachimbaji hao, kukutana mara moja na kuzitafutia suluhisho tatizo hilo na wachimbaji hao waanze shughuli zao. Awali wakitoa malalamiko yao mbele ya waziri, wachimbaji hao walisema Tarafa ya Makere ilikuwa na wachimbaji wa chokaa zaidi ya 500, lakini baada ya operesheni hizo mbili na kuharibiwa kwa migodi yao ya chokaa hivi sasa idadi kubwa hawafanyi hiyo kazi na hali zao za maisha zimekuwa ngumu. Mchimbaji Donald Petro alimweleza waziri kuwa tangu mwaka 2015 wamepata hasara na wamefilisika kutokana na vitendo hivyo. Tangu wakati huo wamebaki wakihangaika bila kupata suluhisho huku baadhi ya miundombinu yao ikiwa bado na ikiwa huko porini na hawaruhusiwi kuingia.Walisema walikuwa wakiuza chokaa yao Jamhuri ya Kidemokrasia ya CongoDRC na Burundi, lakini kwa sasa wanaofanya kazi ni wachache na uzalishaji wa chokaa ni mdogo huku mahitaji yakiwa makubwa, hivyo kuruhusiwa tena na kuongeza uzalishaji watasaidia kuongeza kipato cha halmashauri kwa kulipa ushuru na kodi mbalimbali.  <topic>: kitaifa 